Au d'astí! ye un grupo de musica punk y oi! aragonés contemporanio que canta en castellano y aragonés. A sobén resumen a suya musica con a esprisión rock trabucaire. Reivindican a cultura aragonesa, l'anticapitalismo y a ruralidat. En particular, esfensan a luenga aragonesa y pareixe que son os unicos dica agora en cantar en a variedat ribagorçana.

O grupo ye formau por Manu González, vocalista y compositor, que antis feba parti d'a banda Verbo; Daniel Ferrer y Aleix Almuzara como guitarristas; Daniel Castarlenas en a batería, que tamién veniba de Verbo, y Diego Bronchal de baixista. Provienen de l'ambito rural d'as comarcas aragonesas de Litera, Cinca Meya y Semontano de Balbastro.

Una d'as influyencias mas importants d'a formación ye Kortatu. Tamién lo son os grupos aragoneses Los Segis, Azero, Ixo Rai! y La Ronda de Boltaña; y os bascos Rotten XIII, Brigade Loco, Kaleko Urdangak y Arkada Social. Tamién s'han inspirau en grupos de parla catalana como Los Draps, Obrint Pas u Crim de Tarragona.

O suyo nombre fa un homenache a La Ronda de Boltaña, que tién una canción de que diz «Au d'astí puñetas». Curiosament, i heba habiu un grupo de musica homonimo en Uesca en os anyos 2000 ya retirau cuan iste amaneixió.

En concreto, Manu González y Daniel Castarlenas ideoron o grupo en 2018 con l'obchectivo de fer musica mas punk. Segundariament, les motivó mas a tensión que i heba con o proceso independentista catalán por ixas envueltas adintro d'o panorama politico espanyol, encara que no estió un feito determinant.

En 2022, financioron parcialment a grabación y publicación en mayo d'o suyo primer disco, Rock Trabucaire, a traviés de micromecenache en a plataforma Verkami. Se fació en os estudios Sound of Sirens de Pamplona con a supervisión de Julen Urzaiz. I colaboró como corrector Jorge Pueyo, asinas como Kapi d'Azero y Luis Chesus de Fongo como musicos.

Chunto a os rapers Hijos del Lindano, facioron un colectivo dito Ixufrina que funciona com una cooperativa de grupos de musica.
Au d'astí!